kardosdrur/scandi-wiki huggingface dataset:
Museumscenter Aars

Vesthimmerlands Museum er et kulturhistorisk museum i Himmerland. Hovedsædet er museumsbygningen i Aars.

Idéen til et himmerlandsk museum var oprindeligt Johannes V. Jensens. Han ville sikre, at en stor privat samling af oldsager forblev på egnen. Desværre nåede samlingen at blive solgt til USA, inden museet blev bygget, men tanken om et museum vandt efterhånden tilslutning. I 1920 stiftede man Vesthimmerlands Museumsforening og i 1935 blev der bygget et museum i Aars.

Nye udstillingsbygninger, tegnet af arkitekt Jens Bertelsen i samarbejde med Per Kirkeby, blev indviet i 1999. Bygningerne hører til blandt Per Kirkebys hovedværker.

Udstillinger 

På museet findes en permanent egnsspecifik udstilling med oldtiden, middelalder og nyere tid i Vesthimmerland.

Af kulturhistoriske genstande, kan man bl.a. se en kopi af det arkæologisk meget betydningsfulde Gundestrupkar fra ca. år 100 f.Kr., der blev fundet i Rævemosen ikke langt fra byen, samt forskellige genstande fra Borremose, hvor Borremosefæstningen fra jernalderen ligger placeret i den sydligste ende. Udstillingen rummer også flere interessante genstande fra stenalderen, f.eks. en kopi af det 5.200 år gamle dekorerede Skarpsallingkar fra bondestenalderen, fundet i Vesthimmerland (1891) og kendt fra de danske 50-kronesedler (fra 2009).

Referencer

Eksterne henvisninger 
 Rundgang Billeder af museets bygninger
 Vesthimmerlands Museum
 Museumscenter Aars

Museer i Region Nordjylland
Historiske museer i Danmark
Kunstmuseer i Danmark
Museer etableret i 1999
Aars
Statsanerkendte museer i Danmark
Soufrière Hills

Soufrière Hills (soufrière er det franske ord for svovludgang) er en aktiv stratovulkan på den karibiske ø Montserrat. Efter længe at have været inaktiv gik vulkanen i udbrud i 1995 og har siden været i udbrud. Udbruddene har gjort mere end halvdelen af øen Montserrat ubeboelig og har ødelagt hovedstaden Plymouth og har medført omfattende evakueringer af befolkningen. To tredjedele af befolkningen har forladt øen.

Galleri

Eksterne links 

 Satellite fotos af udbrud 11. februar 2010
 Montserrat Volcano Observatory (MVO)  - Overvåging af vulkanen
 USGS Info om Soufrière Hills Volcano
 2009 activity at Soufrière Hills Volcano, from NASA Earth Observatory
 Photos taken from a passenger jet of an eruption

Vulkaner
Montserrat
Samalas

Samalas var en vulkan på den indonesiske ø Lombok, som i 1257 gik i udbrud og udslettede det lokale kongerige på øen. Følgerne af udbruddet var globale, idet det bl.a. medførte hungersnød i London, Japan, Kina og Korea i det efterfølgende år. Udbruddet er formentlig det kraftigste på kloden i de seneste 7.000 år.

Samalas-udbruddet blev først i 2013 kendt som det udbrud, der forårsagede en større nedkøling af hele kloden. Danske forskere fandt ved at studere grønlandske iskerneboringer i 1970erne tegn på, at et stort vulkansk udbrud havde fundet sted i 1250erne, men man vidste ikke hvor. 

Den franske geograf Franck Lavigne begyndte i 2010 at undre sig over, at ingen havde ledt efter krateret fra udbruddet. Alle tegn tydede på, at det havde fundet sted i troperne, og Indonesien er med sine mange aktive vulkaner et oplagt sted at starte eftersøgningen. Han fandt en kratersø umiddelbart vest for Rinjani på Lombok. Han var i stand til at datere udbruddet til 1257 ved bl.a. at kigge på rester af forkullet træ i området omkring kratersøen.

Efterfølgende beregninger viser, at udbruddet stod på i omkring tre dage og sendte aske og gasser op i 52 kilometers højde. Hele Lomboks nordlige del blev begravet i aske, slagger og lava i op til 35 meters dybde. Selve vulkanen har været omkring 4.200 meter høj, men blev sprængt helt bort og efterlod et 800 meter dybt hul, den nuværende kratersø.

De globale følger 
Lavigne gik efter denne opdagelse på jagt efter historiske optegnelser og fandt bl.a. oldjavanesiske beskrivelser af et kongerige på Lombok som gik under i en eksplosion i det 13. århundrede. Optegnelser fra London, Japan, Kina og Korea angiver, at der var hungersnød i året efter udbruddet. Også opdagelsen af en massegrav i London bekræfter omfanget af katastrofen. Ifølge optegnelser fra en munk døde mere end 15.000 fattige i London ud af en befolkning på 50.000 som følge af hungersnøden.

Noter 

Vulkaner i Indonesien
Vulkanudbrud
Borremose

Borremose er en højmose tæt ved Aars i Vesthimmerlands Kommune, Region Nordjylland.

Oprindeligt var her en sø, men siden jernalderen har der været mose, som dengang var større end i dag og forbundet til bl.a. Rævemosen ca. 1 km nordfor. I dag er Borremose overgroet med kraftig træ- og krat-vækst og er svært tilgængelig de fleste steder.

Arkæologiske fund 
Borremose er kendt for de mange interessante arkæologiske fund der er gjort her. 

Borremosefæstningen i den aller sydligste del af mosen, blev genfundet i 1929. Det er en befæstet jernalderlandsby og den var i mange år den eneste kendte af sin slags i Danmark.

I Borremosen er der indtil videre fundet 4-5 moselig, hvoraf de tre kendes som Borremosemanden, Borremosekvinden og Borremose II. Her er også fundet rester fra dyr, f.eks. et hestehoved samt en del dagligdags genstande som sko, tøj og et vigtigt læderdække fra et skjold, alle fra den førromersk jernalder.

Borremose er overgroet af kraftig træ og krat-vækst og derfor svært tilgængelig for landbrug og anden intensiv udnyttelse. Da det muligvis også var tilfældet allerede i jernalderen, regner man med at mosen stadig gemmer på mange interessante og vigtige fund fra den tid. Flere af de genstande der er fundet i Borremose, er på udstilling i Museumscenter Aars enten i kopi eller original. En del af dem findes i original på Nationalmuseet.

Omkring Borremose 
Tæt på Borremose, er der fundet to unikke importerede metalkedler: den berømte sølvkedel Gundestrupkarret i Rævemosen nær Gundestrup og en bronzekedel fra år 300 f.Kr. ved Mosbæk, begge kun få kilometer nord for mosen. 

I området omkring Borremose, er der fundet flere enkelt-gårde fra jernalderen og en del gravhøje fra både stenalder og bronzealder. Få kilometer mod sydøst ligger den nyligt restaurerede jernalderlandsby Østerbølle med 8 langhuse, flere små huse og tilknyttede marker.

Se også 
Borremoseligene
 Borremosefæstningen

Referencer

Litteratur 
 Peter V. Glob (1966): Mosefolket Gyldendal.

Eksterne henvisninger 

 Borremose - Befæstet Landsby Kulturstyrelsen
 Borremose - Kulturmiljø nr. 122  Vesthimmerlands Museum

Moser i Danmark
Moselig fra skandinavisk jernalder
Vesthimmerlands Kommunes geografi
Tæppegræs (art)


Tæppegræs (Catabrosa aquatica), eller dynd-tæppegræs, er en græsart, som vokser på fugtig bund og ud langs bredden af damme og vandløb. Den findes spredt i alle dele af Danmark.

Kendetegn 
Tæppegræs er en flerårig, urteagtig plante med en tæppedannende, opstigende vækst. Stænglerne er hårløse og runde i tværsnit. Bladene sidder spredt, og de er linjeformede og flade med bådformet spids og hel rand. Oversiden er lyst græsgrøn, mens undersiden er en smule lysere. Blomstringen foregår i juni-juli, hvor man finder blomsterne samlet i småaks, som tilsammen danner en endestillet top. De enkelte blomster er 3-tallige og reducerede, som det er almindeligt i græs-familien. Frugterne er små nødder ("korn").

Rodsystemet består af krybende jordstængler, som bærer både overjordiske stængler og grove trævlede rødder fra knæene. Udløbere i jordkontakt eller under vand udvikler ligeledes rødder fra knæene.

Planten når ca. 30 cm i højden, men 100 cm eller mere i bredden.

Hjemsted 

Tæppegræs har sin naturlige udbredelse i Nordafrika, Mellemøsten, Kaukasus, Nordamerika (Grønland og Alaska) og det meste af Europa. I Danmark findes den hist og her. Arten er knyttet til lysåbne voksesteder med vedvarende fugtighed og lejlighedsvis oversvømmelse. Jordbunden skal helst være leret, neutral og næringsrig. I den næringsrige Kastbjerg Mose nær Aarhus findes en bredvegetation på næringsrig bund, hvor arten ved Kærby Mølle vokser sammen med bl.a. byskræppe, kærdueurt, kærfladstjerne, kødfarvet gøgeurt, lancetbladet ærenpris, liden vandarve, lægebaldrian og risdueurt

Galleri

Note 

Græs-familien
Sumpplanter
Grønlands flora
Meltdown EP

Meltdown Ep er Pitbulls ottende album, der udkom den 22. november 2013.

Single
Timber blev frigivet som lead single den 7. oktober 2013 og lå efter udgivelsen nr. 4 på den amerikanske Billboard 200. 

Gæst på udgivelsen var blandt andet den amerikanske sanger/ sangskriver Ke$ha.

Ekstern henvisning 
 Meltdown på Spotify

Album fra 2013
Rapalbum
Efterslægten

Efterslægten har flere betydninger:
 Selskabet for Efterslægten − er en forening stiftet i København 1786 med henblik på at starte Efterslægtselskabets Skole, som i dag er videreført i HF-Centret Efterslægten.
 Efterslægtens Håndboldklub – en tidligere københavnsk håndboldklub, der blev danske mestre flere gange og deltog i mesterholdenes Europa Cup i håndbold, nu en del af Glostrup Idræts Club.
 Efterslægtens Basketballklub - en tidligere basketballklub med udspring i skolen og i håndboldklubben, som i dag er videreført i dels Gladsaxe Basketball Klub. Klubben vandt bl.a. DM i basketball seks gange.
Reiner Knizia

Reiner Knizia (født 16. november 1957 i Illertissen, Tyskland) er en udvikler af brætspil i designerspil-genren. Han har designet over 500 spil og har bl.a. vundet fire Spiel des Jahres-priser for Modern Art (1993), Eufrat & Tigris (1998), Lord of the Rings (2001) og Keltis (2008).

Eksterne henvisninger 

Personer fra Tyskland
Liubo

Liubo er et gammelt kinesisk brætspil, som spilles af to spillere. Spillet kendes udelukkende fra arkæologiske fund, og reglerne menes at have omfattet seks brikker, der blev flyttet rundt på bestemte punkter på et kvadratisk bræt, som havde et specielt, symmetrisk mønster. Brikkernes flytning blev afgjort ved kast med seks pinde, der havde samme funktion, som terninger har i andre spil.

Spillet menes i hvert fald at stamme tilbage til midten af det første årtusind f.Kr. og var meget populært under Han-dynastiet (202 f.Kr. - 220 e.Kr.). Efter dette dynastis fald mistede liubo hurtigt sin popularitet og blev i praksis glemt. De seneste år er kendskabet til spillet ved at blive genskabt via forskellige arkæologiske fund af henholdsvis spil og tilbehør i gamle grave samt forskellige afbildninger af spilsituationer.

Eksterne henvisninger 

Brætspil
Kinas historie
Zooloretto

Zooloretto er et brætspil designet af Michael Schacht, udgivet i 2007 af Abacus Spiele. Spillets udgangspunkt er, at hver spiller ejer en zoologisk have og skal samle dyr til dette for at få størst muligt publikum på besøg. Derigennem scores der point, som afgør, hvem der vinder spillet. Ved at have fyldte eller næsten fyldte bure får man flere point, men har man for mange dyr, skal nogle af dem sættes i en "lade", hvorved man mister point. Man kan handle med stalde, hvilket kan være med til at sikre én flere point. Den metode, hvormed spilleren anskaffer sig dyrene, er baseret på mekanismerne i kortspillet Coloretto, som også er skabt af Michael Schacht. 

Zooloretto blev valgt til Spiel des Jahres i 2007.

Brætspil
Chinesenspiel

Chinesenspiel er et brætspil, der stammer fra Pachisi, og som dermed er i familie med ludo. Spillet blev opfundet i det 19. århundredes Tyskland. I dag spilles spillet sjældent og spilleplader ses normalt kun på museer.

Spilelementer 

Spillepladen ser ud som en blanding af pachisi og yut og har visse ligheder med ludo. Hver spiller råder over en enkelt spillebrik, der ligner en kineser i frakke. Spillerne har hver en farve: blå, gul, grøn eller rød. Terningens sider indeholder ikke øjne, men i stedet hver af de fire grundfarver og to hvide sider.

Spillets gang 
Spilleren placerer sin figur i hjørnet, der er udfyldt med samme farve, som spilleren har valgt. En tilfældig spiller begynder. Hvis spilleren slår sin egen farve, skal han flytte brikken ét felt frem. Viser terningen et hvidt felt, skal spilleren ikke rykke, men slå endnu en gang. Slår han én af modstandernes farver, går terningen videre til næste spiller. Figurerne rykkes én gang brættet rundt og derefter op ad en sti, der fører til midterfeltet. Spilleren, der først ankommer til midterfeltet, vinder.

Litteratur 
 David Parlett: The Oxford History of Board Games. Oxford University Press, Oxford u. a. 1999, .

Eksterne henvisninger 
 Pachisi & Ludo Website 

Brætspil
Klickado

Klickado er et tredimensionelt brætspil, der er lidt i familie med mikado. Spillet består grundlæggende af en trapez med en lille figur, der skal opfattes som en slags pindsvin. Spillerne skiftes til at anbringe pinde i dette pindsvin på en måde, så de pinde, der allerede er der, ikke falder ned. Klickado, der kan spilles af 1-5 personer, er udviklet af Drei Magier Spiele og i Danmark udgivet af Bergsala Enigma.

Klickado vandt i 2009 Guldbrikken, en dansk kritikerpris, inden for kategorien Årets Børnespil.

Eksterne henvisninger 
Anmeldelse af Klickado, politiken.dk, 2009-10-07.

Brætspil
Stuhr (Niedersachsen)

Stuhr er en kommune i Landkreis Diepholz i den tyske delstat Niedersachsen, beliggende omtrent 7 km sydvest for Bremen.

Geografi og bydele 
Ud over Bremen er kommunen Stuhr nabo til byen Delmenhorst mod nordvest, mod sydvest ligger amtet (Samtgemeinde) Harpstedt og mod sydøst kommunen Weyhe. Stuhr er både indbyggermæssigt og erhvervsmæssigt den største kommune i Landkreis Diepholz og efter Delmenhorst den næststørste kommune der grænser til Bremen.

Stuhr består ud over hovedbyen af bydelene Brinkum, Fahrenhorst, Groß Mackenstedt, Heiligenrode, Moordeich, Seckenhausen, og Varrel, der alle er tidligere selvstændige kommuner.

Eksterne kilder/henvisninger 

 Officielt websted
Gåsespil

Gåsespil er et gammelt brætspil, der består af en bane med et antal felter med fortløbende numre. Felterne er ofte anbragt i et spiralagtigt mønster, og spillerne bevæger deres brikker langs banen baseret på udfaldet af slag med terning. Nogle af felterne viser billedet af en gås, og hvis man lander på sådan et felt, må spilleren yderligere flytte den samme distance, som han flyttede for at komme dertil. Der er også visse andre specialfelter, som gør, at spillerens brik flyttes enten baglæns eller fremad. Den spiller, hvis brik kommer først til det sidste felt, har vundet.

Gåsespil kendes langt tilbage i historien, men oprindelsen er ukendt. Det vides, at det blev spillet i London i 1597. I slutningen af det 19. århundrede blev spillet udgivet kommercielt, og det blev igen udgivet i 1960'erne. Spillet er gennem tiden blevet opfattet som et familiespil, som alle kan være med til.

Brætspil
Bananagrams

Bananagrams er et familiespil, der var nomineret til titlen som årets familiespil i Danmark i 2012.  Det kan spilles af 2-8 spillere.

Spillet er en ordleg, som blev opfundet af Abraham Nathanson fra Rhode Island,, hvor brikker med bogstaver benyttes til at danne ord. Navnet hentyder til, at Nathansens familie sagde, at spillet ville få folk til at gå "bananas" Spillet, som er i familie med Scrabble, kom i handelen i London i januar 2006. Brikkerne bliver leveret i en bananformet indpakning.

Opstilling af brikkerne 
Der er 144 brikker i spillet, som lægges med bagsiden opad, således at de danner en klase. Hver spiller trækker herefter et antal brikker, som varierer i forhold til antallet af spillere. En af spillerne siger split, hvorefter spillerne skal danne krydsord af de brikker, de har til rådighed.

Regler 
Alle deltagere skal samtidig prøve at lægge bogstaver ned som krydsord. Man må bytte et bogstav med udråbet affald, men skal så trække tre andre fra klasen. Hvis en spiller har lagt alle sine brikker, siger denne skræl, hvorefter alle spillere skal trække en brik fra klasen. Når der ikke er tilstrækkeligt antal brikker tilbage til, at alle kan trække fra klasen, starter slutspillet. Den første, der slipper af med alle brikker siger nu bananas og vinder spillet, hvis alle ord er korrekte; ellers taber spilleren og den næste, der har en korrekt bananas er i stedet vinder.

Noter 

Brætspil
Absint (maleri)

Absint (fransk L'Absinthe eller Dans un café) er et maleri af Edgar Degas. Maleriet er et af Degas' mest kendte værker og indgår i den permanente udstilling på kunstmuseet Musée d'Orsay i Paris.

Beskrivelse 
Maleriet er malet af Edgar Degas i 1875-76 og forestiller en mand og en kvinde. De ses på afstand med kvinden i centrum og manden til højre. Han har hat på og kigger ud af billedets højre side. Kvinden er nydeligt klædt og med hat og stirrer tomt ned for sig. Et glas med en grøn absint står foran hende. Maleriet kan fortolkes som en kommentar til den på daværende tidspunkt stigende sociale isolation i Paris.
 
Model for kvinden er skuespillerinden Ellen Andrée. Maleren og bohemen Marcellin Desboutin var model for manden. Scenen er den berømte Nouvelle Athènes på Place Pigalle i Paris. Café de la Nouvelle Athènes var mødested for moderne kunstnere og intellektuelle bohemer.

Modtagelse 
 
Ved den første udstilling i 1876 blev billedet kritiseret kraftigt af kritikerne, der kaldte det "grimt" og "rædselsfuldt". Det blev sat i depot til 1892, hvor det blev buhet ud.
 
Maleriet blev udstillet i England i 1893 nu under titlen L'Absinthe, hvor billedet igen skabte kontroverser. De victorianske kritikere anså personerne som degenererede og ukultiverede. Mange så maleriet som et angreb på den offentlige moral. Det gav sir William Blake Richmond og Walter Crane udtryk for ved udstillingen i London. Reaktionen var udtryk for den dybe mistænksomhed som det victorianske England havde haft mod fransk kunst siden Barbizon-skolen og et udtryk for ønsket om, at kunsten burde levere et moralsk rygstød. Flere engelske kritikere tolkede billedet som en advarsel mod franskmænd i almindelighed og absint i særdeleshed. Forfatteren George Moore udtalte om kvinden på billedet "Hvilken tøjte!" ("Heavens! ... What a slut!") og tilføjede "det er en ubehagelig fortælling, men lærerig". I det senere værk Modern Painting beklagede Moore imidlertid at have sat billedet i en moralsk kontekst og anførte: "billedet er blot et stykke kunst, og det har intet at gøre med drukkenskab eller sociologi".
 
De stærke negative reaktioner i England, hvor der i billedet blev tillagt en moralsk fordømmelse af personerne og den sociale situation, synes at ligge langt fra Degas' tanker med billedet.

Noter

Eksterne links 
 Green Fairy: The symbol of liberté — En analyse af L'Absinthe og maleriets modtagelse i England. 
 Musée d'Orsay om maleriet  
 Degas: The Artist's Mind, Udstillingskatalog fra Metropolitan Museum of Art indeholdende materiale om L'Absinthe
 Om L'absinthe på ibiblio.org

Litteratur 
 Barnaby Conrad III; (1988). Absinthe: History in a Bottle. Chronicle books. . 43–50
 Phil Baker; (2001). The Book of Absinthe: A Cultural History. Grove Press books. . 121–24

Malerier fra 1876
Malerier af Edgar Degas
Vesthimmerlands Flyveplads

Vesthimmerlands Flyveplads (ICAO: EKVH), også kaldet Aars Flyveplads, er en selvbetjeningsplads ejet af Vesthimmerlands Kommune og beliggende ca. 6 km nord for Aars by, umiddelbart vest for primærrute 29 og Søttrup Plantage. Pladsen har en øst-vest-gående (11/29) asfalteret hovedbane på 1212 m med lys samt en 550 m græsklædt tværbane (17/35). Udlandsrejser, også udenfor Schengen-området, kan gennemføres med udgangspunkt i pladsen.

Pladsen blev taget i brug i 1969, efter at Jyske Ingeniørregiment som en øvelse havde anlagt den.

Pladsen benyttes af tre klubber, som hver har eget klubhus ved pladsen:
 AVIATOR - Aalborg Svæveflyveklub (aviator.dk),
 Nordjysk Faldskærmsklub (www.njfk.dk) og
 Motorflyverklubben Vesthimmerland (www.ekvh.dk).
Klubberne løser forskellige opgaver i relation til pladsens drift.

Noter og henvisninger 

 Pladsens hjemmeside under Vesthimmerland Kommune.
 Trafikstyrelsens VFG .

Lufthavne i Danmark
Etableret i 1969
Flyveplads
Kom, alle kristne

"Kom, alle kristne" er en julesalme. Den latinske originaltekst "Adeste Fideles" er af John Francis Wade (1711 - 1786). Musik af John Reading (1645 – 1692).

Den danske oversætter er tekstforfatter og satiriker Jørgen Christensen (1940-1995), der bl.a. stod bag en lang række satiriske tekster til Cirkusrevyen, radioprogrammet Balladebladet samt lørdagsundeholdningen Kanal 22, Lørdagskanalen og Eleva2ren. Den danske tekst fra 1981 er baseret på Frederick Oakeleys engelske O Come, All Ye Faithful fra 1841.

Den blev optaget i Den Danske Salmebog i 2002 som nr. 112.

Elvis Presley indspillede sin version af "O Come, All Ye Faithful" i RCAs Studio B i Nashville den 16. maj 1971. Den blev udsendt på hans julealbum Elvis Sings The Wonderful World Of Christmas (RCA LSP-4579), der udkom i oktober 1971.

Referencer

Eksterne henvisninger 

 

Julesalmer
Elvis Presley-sange
Salmer i Den Danske Salmebog
Dominion (spil)

Dominion er et strategisk kortspil udviklet af Donald X. Vaccarino og udsendt i 2008 af Rio Grande Games. I spillet har hver spiller sin egen kortbunke, hvorfra han eller hun tager sine kort. Målet er at få det højeste antal sejrspoint. Spillet har en middelalderlig stemning med kortnavne, der henviser til førindustrielle, kongemagtsmæssige og feudale sociale strukturer.

Spillets forløb er inspireret af mekanismerne, der kendes fra samlekortspil som Magic: The Gathering med den forskel, at spillerne spiller deres kort ad hoc, efter som spillet skrider frem. Dominion er det første spil af sin art og har affødt en række lignende spil. Vaccarino udviklede Dominion som et spil, der kan udvides med nye sæt af kort, som har andre egenskaber end de originale, hvilket åbner for en stor variation i spillene. 

Spillet blev hurtigt meget populært og har modtaget flere priser, blandt andet Spiel des Jahres og den danske Guldbrikken i kategorien "Årets jurypris" i 2009. 

Kortspil
Jerslev

Jerslev kan henvise til flere emner:

 Jerslev Sjælland - en by i Kalundborg Kommune, i dag sammenvokset med Ubby
 Jerslev (Vendsyssel) - en by i Brønderslev Kommune
Wagenfeld

Wagenfeld er en kommune i Landkreis Diepholz i den tyske delstat Niedersachsen, beliggende omtrent 15 km øst for Diepholz, og 40 km nordvest for Minden.

Geografi 
Wagenfeld ligger cirka midt mellem byen Bremen (70 km) mod nord, og Osnabrück (50 km) mod sydvest. Mod nordvest ligger den ved udløbere af Kellenberg og har der kommunens højeste område med ca. 69 moh. (Bockeler Berg). Højdeforskellen i kommunen ligger mellem 33 moh. og 69 moh.

Wagenfeld har e areal på 117,36 km² hvoraf bydelen Wagenfeld dækker 76,35 km² og Ströhen 41,01 km². Moser omfatter et areal af 13,90 km² hvilket udgør 8,5 %.
I udkanten af kommunens områd ligger en række større moseområder : Neustädter Moor, Renzeler Moor, Großes Moor, Oppenweher Moor og Rehdener Geestmoor.

Eksterne kilder/henvisninger 

 Officielt websted
Weyhe

Weyhe er en by i Landkreis Diepholz i den tyske delstat Niedersachsen, beliggende omtrent 12 km syd for Bremen.

Geografi 
Weyhe ligger ved sydgrænsen til byen Bremen. Mod vest grænser Weyhe til kommunen Stuhr, som er den eneste kommune i Landkreis Diepholz med en større befolkning end Weyhe. Mod øst ligger Achim og amtet Thedinghausen, og mod syd grænser Weyhe til byen Syke.

Bemærkelsesværdige indbyggere 
 Louise Ebert (née Rump), gift med Friedrich Ebert, den 9. kansler og første præsident i Weimar-perioden.
 Katja Riemann, skuespiller
 Heinrich Rumsfeld, forfader til Donald Rumsfeld, tidligere forsvarsminister i USA

Eksterne kilder/henvisninger 

 Officielt websted